आगामी वर्षका लागि होटल बुकिङ
भरतपुर महानगरपालिका २२ स्थित पटिहानीमा रहेको जंगल भिल्ला रिसोर्टका रुम आगामी वर्षका लागि अग्रिम बुकिङ भएका छन् । विदेशी पर्यटकले घुम्न आउने भन्दै रुम बुक गरेका हुन् ।
पटिहानी (चितवन) — भरतपुर महानगरपालिका २२ स्थित पटिहानीमा रहेको जंगल भिल्ला रिसोर्टका रुम आगामी वर्षका लागि अग्रिम बुकिङ भएका छन् । विदेशी पर्यटकले घुम्न आउने भन्दै रुम बुक गरेका हुन् । राप्ती किनारमा भएकाले रिसोर्ट पर्यटकको रोजाइमा पर्ने गरेको छ । रिसोर्ट सञ्चालक गणेश पौडेलका अनुसार सन् २०१९ सम्मका लागि रुम बुकिङ हुने क्रम जारी छ । ‘सन् २०१८ का लागि त अफ सिजनमा आउने गरी रिसोर्ट बुक भइसकेको छ,’ उनले भने, ‘२०१९ का लागि पनि बुकिङ जारी छ ।’ उनका अनुसार भूकम्प, नाकाबन्दी र बाढीबाट प्रभावित बनेको पर्यटन व्यवसाय तग्रिँदै गएको छ । अहिले सिजन सुरु छ । सौराहा, पटिहानी, जगतपुर, मेघौलीमा रहेका होटल तथा रिसोर्टमा पर्यटक आउने क्रम बढदो छ । पहिले नै बुक गर्ने र हाल बुक गरेर आउने पर्यटकको संख्या बढदै गएको छ । ‘एकान्त छ, नजिकै चितवन निकुञ्ज छ,’ पौडेलले भने, ‘त्यही भएर एकपटक घुम्न आउने पर्यटक फेरि फर्किएर यहीँ आउने गर्छन् ।’ उनको रिसोर्टमा ३० रुम छन् । प्याकेजमा हात्ती सफारी, डुंगा, जिप सफारी, कल्चर, जंगल वाक, बर्ड वाचिङ र गाडा चढेर गाउँ घुम्न जाने पर्छ । पहिलाको तुलनामा रिसोर्ट बुकिङ हुने क्रम बढेकाले पौडेल दंग छन् । उनी मात्र होइन । सौराहाका व्यवसायी पनि दंग छन् । पर्यटक आउने क्रम सुरु छ । राप्ती किनारमा परिवारसँग घुम्न आउनेको संख्या बढ्दो छ । आन्तरिक पर्यटकको आगमन त्यत्तिकै छ । सौराहाका होटल तथा रिसोर्टमा अनलाइनमा बुकिङ गरेर पर्यटक आउने क्रम सुरु भएको हो । अनलाइन बुकिङले सहज भएको होटल व्यवसायी बताउँछन् । क्षेत्रीय होटल संघ नेपालका अध्यक्ष सुमन घिमिरेका अनुसार होटलको आफ्नै वेबसाइटमा रुम बुक गरेर पर्यटक घुम्न आउने गरेका छन् । आफ्नो समय  अनुकूल बनाएर एक वर्षअघि नै पर्यटकले होटल बुक गर्ने गरेका छन् । ‘अनलाइनबाट बुकिङ गर्न पर्यटकका लागि सजिलो भएको छ,’ जंगल सफारी लजका सञ्चालकसमेत रहेका उनले भने, ‘हाम्रो होटलमा पनि २०१८ को जनवरीदेखि अक्टुबरसम्म होटलको वेबसाइटबाट पर्यटकले बुकिङ गरेका छन् ।’ उनले पहिलाभन्दा हाल पर्यटन व्यवसायमा केही आशा जागेको बताए । पर्यटक होटलको वेबसाइट, अनलाइन ट्राभल एजेन्ट (ओटीए) र ट्राभल एजेन्सीमार्फत बुक गरेर घुम्न आउने गर्छन् । पर्यटकका लागि यो प्रक्रिया झन्झट छैन । वेबसाइटमा होटलको समेत जानकारी राखिएको हुन्छ । अनलाइन बुकिङ प्रभावकारी बन्दै गएको छ । पहिला नै सबै कुरा बुझेर बुक गरेपछि होटल खोज्नुपर्ने समस्या हुँदैन । कुल पर्यटकमध्ये १५ प्रतिशत पर्यटक अनलाइनमार्फत बुक गरेर घुम्न आउने गरेका छन् । ‘२०१८ का लागि बुकिङ खुला भइसकेको छ,’ सौराहास्थित होटल सेभेन स्टारका सञ्चालक माधव दुवाडीले भने, ‘पहिलाभन्दा हाल पर्यटक आगमन राम्रो छ ।’ उनका अनुसार होटलमा ४८ रुम छन् । स्विट ४, प्रिमियर १२ र डिलक्स ३२ छन् । छुट्टै हनिमुन रुम ३ वटा छन् । होटल परिसरमा हेलिप्याड निर्माण गरिएकाले हेलिकप्टर चढेरसमेत पर्यटक आउने गरेका छन् । क्षेत्रीय होटल संघ नेपालका अनुसार जिल्लामा १ सय ५० पर्यटकीयस्तरका होटल तथा रिसोर्ट छन् । होटलमा एक रात बसेको ५ सय देखि १७ हजार रुपैयासम्म पर्ने रुम छन् । ‘नेपाल घुम्न आउने पर्यटकमध्ये २० देखि ३० प्रतिशत मात्र चितवन आउँछन्,’ संघका अध्यक्ष घिमिरेले भने, ‘हाम्रो लक्ष्य ५० प्रतिशत पुर्‍याउने छ, यसका लागि नेपाल पर्यटन बोर्डसँग सहकार्य गरेर अघि बढ्नेछौं ।’ उनले हालको नारायणगढ–मुग्लिन सडकको अवस्थाले गर्दा सोचेअनुरूप पर्यटकको संख्या बढ्न नसकेको गुनासो गरे । 